**Прилог 5**

**ОСНОВНА ТЕХНИЧКА УПУТСТВА ЗА ПИСАЊЕ ЗАВРШНОГ РАДА**

Завршни рад мора бити технички коректно уобличен. Текст мора бити уредан и једнообразан. Није дозвољено да се појављују различити фонтови. Неуредност указује на недовољну посвећеност студента и немарност. Ментор и чланови комисије морају инсистирати, поред квалитета садржаја и на квалитету изгледа текста.

**Врста и величина слова.** Текст је по правилу у ћирилици, а може бити и у латиници. Облик писма (фонт) којим се пише завршни рад треба да буде типа антиква (серифни фонтови - *Times New Roman, Calibri* или *Arial*), осим корица и насловне стране, за које се може користи облик писма типа гротеск (бесерифни фонтови). Величина писма у тексту завршног рада треба да буде 12 типографских тачака.

**НАСЛОВ ПРВОГ НИВОА** - 16 типографских тачака, велика слова, подебљана **(болд)**.

**Наслов другог нивоа** – 14 типографских тачака, нормална слова, подебљана **(болд)**.

**Наслов трећег нивоа** – 12 типографских тачака, нормална слова, подебљана **(болд)**.

*Наслови осталих нивоа* – 12 типографских тачака, нормална слова, косо написана (*italic*). Идентификатор (број) фуснота је болд, текст фуснота је 10 типографских тачака, нормална слова.

**Наслов литературе и прилога – 16 типографских тачака, велика слова, болд**

Поравнање: од маргине до маргине (*justify*).

**Стил и форма писања** - Рад се пише српским књижевним језиком. Текст треба да буде правописно и граматички исправан, јасан и без словних грешака. Формат је А4 (210 x 297 mm) и текст се штампа на белом папиру само са једне стране листа.

Да би рад био **прегледан и лако читљив** неопходно је поштовати следеће захтеве:

а. маргине су 2 cm, сем леве која је 2,5 cm;

б. размак између редова (проред) у тексту је 1,5, а 1 за наслове и поднаслове (који су у више редова), наслове табела, слика, графика, фусноте, цитате и референце;

в. код набрајања размак је 6 типографских тачака после (*after*);

г. бројке и текст у графиконима, табелама и легендама могу да буду мањи фонт, али под условом да су јасно читљиви.

**ПОГЛАВЉА**

Свако поглавље почиње на новој страни. Текст сваке стране треба да буде логично рашчлањен на пасусе. Размак између пасуса је 6 типографских тачака, а пре и после наслова је12 типографских тачака. Почетак пасуса се увлачи.

**Водити рачуна о стилу дефинисања:**

а. Што мање користити стране речи и изразе.

б. За неке општеприхваћене стране речи и изразе не давати наше описне појмове: туђице - случајне, једнократне, повремене писати у изворном облику (у загради се може дати правилан изговор), а посуђенице - стране речи пишу се према домаћем изговору (нпр. сајбер или sajber, а не cyber) и мењају се по падежима, скраћенице – прво се на нашем језику пишу пуним називом или транскрибовано, а затим у загради обавезно у изворном облику и тек након тога скраћено.

в. Скраћенице не стављати у наслове.

г. Реченице треба да буду једноставне и разумљиве.

д. Водити рачуна о граматици, словним и језичким грешкама.

ђ. Употреба актива је основа за краћи, директнији, тачнији и коректнији начин изражавања.

е. Обавезно при писању целог рада користити треће лице једнине неодређено (нпр. обрађено је, истражено је, а не обрадила/о сам, истражио/ла сам).

**Нумерација**

Стране рада треба да буду нумерисане арапским бројевима. Нумерација страна је на дну (*footer)*, центар, почевши од Увода (страна 1, али се број „ 1“ не појављује – *Different first page*). До Увода нумерација може бити словима (велика или мала слова), чешће римским бројевима (великим или малим).

Нумеришу се поглавља и подпоглавља. У завршном раду могуће је користити нумерички, алфабетски или комбиновани систем нумерације. **Изабрани систем нумерације поштује се од почетка до краја рада**.

**Слике, графици и табеле –** Нумеришу се арапским бројевима редоследом од почетка рада и пишу италиком. Наслови табела стављају се изнад, а графика и слика испод. Уколико се слике, графици, табеле преузимају, неопходно је навести извор, по истом систему цитирања који се примењује у целом тексту.